Darovala darované
"Miloslava Zemková nemôže odstupné vrátiť, pretože nemá kam - bolo vyplatené z rozpočtu SRo, nie RTVS. Môže ho jedine darovať, tak aj spravila," uviedla pre agentúru SITA Alexandra Štullerová Koreňová zo vzťahov s verejnosťou Rozhlasu a televízie Slovenska (RTVS), organizačnej zložky Slovenského rozhlasu. Šéfka RTVS cez hovorkyňu reagovala na dnešnú výzvu predsedu SaS a NR SR Richarda Sulíka. Sulík bývalú riaditeľku zaniknutého Slovenského rozhlasu (SRo) vyzval na vrátenie odstupného za pôsobenie v rozhlase, nevidí naň morálny nárok. Zemková zatiaľ nekonkretizovala, na čo odstupné darovala. Zemková dostala pri odchode z rozhlasu trojmesačné odstupné aj odmenu. Priznanie odmeny pre Zemkovú je však podľa Sulíka v poriadku. "Takúto jednu platbu si zaslúži, lebo niekoľko rokov viedla rozhlas s patričnou odbornosťou a s patričnou cťou a výsledky, ktoré má rozhlas, sa nedajú porovnať s výsledkami, ktoré mala STV. Moje osobné presvedčenie je také, že odmenu za svoje doterajšie pôsobenie v rozhlase si pani Zemková jednoznačne zaslúži, keby to bolo v mojej moci, tak by som jej takúto odmenu jednoznačne podpísal," vysvetlil svoj postoj na dnešnej tlačovej besede. Odstupné však podľa Sulíka vzbudzuje príliš veľa otáznikov, obzvlášť vzhľadom na to, že Zemková šéfuje aj nástupníckej inštitúcii RTVS. Minister kultúry Daniel Krajcer (SaS) v pondelok 11. apríla povedal, že táto téma patrí Rade RTVS, ktorá má plnú zodpovednosť zo zákona riešiť takéto veci. "Iste viete, že minister kultúry inštitúciu neriadi a neriadi ani generálnu riaditeľku tejto inštitúcie," dodal. Predseda Rady RTVS Miroslav Kollár, zatiaľ tému nekomentoval. Ako uviedol pre SITA, potrebuje sa najskôr oboznámiť so zmluvami, na základe ktorých boli Zemkovej odmeny vyplatené. Téma v oficiálnom programe štvrtkového rokovania rady zaradená nie je, no podľa Kollára sa jej rada s vysokou pravdepodobnosťou bude venovať. Denník Sme informoval, že Zemková dostala od zaniknuvšieho SRo vďaka kolektívnej zmluve odstupné vo výške štyroch platov a k tomu aj odmenu v sume troch mesačných miezd. Spolu tak zinkasovala zhruba 30-tisíc eur.
© 2011, Autorské práva SITA a.s a uvedené agentúry. Všetky práva vyhradené. Opätovné vydanie alebo rozširovanie obsahu tejto správy bez predchádzajúceho písomného súhlasu SITA a.s. a uvedených agentúr je výslovne zakázané.